**ТИПОВЕ И ВИДОВЕ МЕСТА ЗА НАСТАНЯВАНЕ**

***чл. 123, ал. 1***

*от Закона за туризма*

**ТИПОВЕТЕ МЕСТА ЗА НАСТАНЯВАНЕ, ОПРЕДЕЛЕНИ ПО КЛАСОВЕ, СА:**

**1.** клас "А" - хотели, мотели, апартаментни туристически комплекси, вилни селища, туристически селища и вили;

**2.** клас "Б" - семейни хотели, хостели, пансиони, почивни станции, къщи за гости, бунгала и къмпинги;

**3.** клас "В" - стаи за гости и апартаменти за гости.

***Глава втора***

*от НАРЕДБА за изискванията към категоризираните места за настаняване и заведения за хранене и развлечения, за реда за определяне на категория, както и за условията и реда за регистриране на стаи за гости и апартаменти за гости*

**ВИДОВЕ ХОТЕЛИ:**

**1. според периода на експлоатация видовете хотели са:**

**а)** целогодишни – предоставят туристически услуги през всички сезони;

**б)** сезонни – предоставят туристически услуги през определен период на годината;

**2. според териториалното си разположение видовете хотели са:**

**а)** морски – разположени на територията на населено място или землище, което има граница с морска територия на Република България и се намира на отстояние 1 км от границите на морския бряг;

**б)** планински – разположени на терен с височина над 600 метра от морското равнище;

**в)** градски – намират се на територията на населеното място, обхваната от границите му, определени с устройствен план, без да се включва землището;

**г)** извънградски – намират се извън строителните граници на населеното място;

**3. според предназначението и функциите им хотелите имат следните характеристики:**

**а)** апартаментен (студиен) хотел – хотел, който се състои от апартаменти и/или от студиа и има съоръжения и обзавеждане за съхраняване, подготовка и консумация на храна;

**б)** хотел резиденс – хотел с висок комфорт и обзавеждане; само категория „пет звезди“ независимо от капацитета, изграден при пълна свобода на проектиране и архитектурно-творчески решения на външната конструкция и фасадата на хотела (резиденции, старинни сгради, сгради – паметници на културата);

**в)** бизнес хотел – хотел с категория „четири звезди“ или „пет звезди“, в който са осигурени необходимите условия за провеждане на работни срещи, конференции, конгреси, семинари и др.;

**г)** балнеохотел – хотел с прилежащ, сертифициран по реда на наредбата по чл. 138, ал. 3 от Закона за туризма „балнеолечебен“ (медикъл СПА) център;

**д)** СПА хотел – хотел с прилежащ, сертифициран по реда на наредбата по чл. 138, ал. 3 от Закона за туризма „СПА“ център;

**е)** уелнес хотел – хотел с прилежащ, сертифициран по реда на наредбата по чл. 138, ал. 3 от Закона за туризма „уелнес“ център;

**ж)** таласотерапевтичен хотел – хотел с прилежащ, сертифициран по реда на наредбата по чл. 138, ал. 3 от Закона за туризма „таласотерапевтичен“ център.

***Глава четвърта, Раздел I***

*от НАРЕДБА за изискванията към категоризираните места за настаняване и заведения за хранене и развлечения, за реда за определяне на категория, както и за условията и реда за регистриране на стаи за гости и апартаменти за гости*

**Кметът на общината по предложение на общинска експертна комисия по категоризация на туристически обекти (ОЕККТО), прието с мнозинство от две трети от състава й, присъстващ на заседанието, определя категорията на:**

**1.** **местата за настаняване и прилежащите към тях заведения за хранене и развлечения:**

**а)** хотели – категория „една звезда“ или „две звезди“;

**б)** мотели – „една звезда“, „две звезди“ или „три звезди“;

**в)** семейни хотели – „една звезда“, „две звезди“ или „три звезди“;

**г)** хостели – „една звезда“, „две звезди“ или „три звезди“;

**д)** пансиони – „една звезда“ или „две звезди“;

**е)** почивни станции – „една звезда“, „две звезди“ или „три звезди“;

**ж)** къщи за гости – „една звезда“, „две звезди“ или „три звезди“;

**з)** бунгала – „една звезда“, „две звезди“ или „три звезди“;

**и)** къмпинги – „една звезда“, „две звезди“ или „три звезди“;

**2.** **самостоятелните заведения за хранене и развлечения** – категория „една звезда“, „две звезди“ или „три звезди“;

**Кметът на общината или оправомощено от него длъжностно лице извършва регистрация на места за настаняване от клас "В", в които се извършва хотелиерска дейност, чрез вписване в Националния туристически регистър.**